PRESSEMEDDELELSE

Billund-projekt vandt Folkedansen

I Billund Kommune har de været så gode til at få de unge til at holde fast i en uddannelse, at Boye Skov Lauritsen, Anna Jakobsen og Carsten Nyvang i går kunne modtage en statuette for indsatsen.

Danmarks største socialfonds-projekt, Hold Fast, dansede i går af på Koldinghus ved et stort afdansningsbal for 250 lærere og projektdeltagere. Der blev uddelt priser til de to bedste projekter, og de tre samarbejdsparter Ungdomsvejledningen i Billund Kommune (UU), Syddansk Erhvervsskole og Grindsted Erhvervsgymnasium kunne danse hjem med prisen i kategorien Folkedans. En kategori, hvor mange har deltaget, og hvor det sociale samvær også har en værdi.

Hold Fast-projektet i Billund Kommune har handlet om at skabe en god overgang fra folkeskole til ungdomsuddannelserne, primært erhvervsuddannelserne og HF.

* Det er vores erfaring, at det er til de to typer uddannelser, at der er det største frafald, fortæller leder af UU, Boye Skov Lauritsen.

Ungdomsuddannelserne har i Billund Kommune på skift besøgt folkeskolens afgangsklasser og givet en to timers introduktion til uddannelserne inden informationsarrangementet for elever og forældre. Derudover har Hold Fast-projektet i Billund Kommune tilbudt frafaldstruede elever to samtaler med UU-vejleder, klasselærer fra folkeskolen og vejledere fra ungdomsuddannelsen. Alt sammen for at fastholde eleven i uddannelse. Kun en enkelt elev i projektet er faldet fra i projektet.

* Vi fortsætter samarbejdet efter projektets udløb. Vi forsøger nu med et pilotprojekt på en enkelt skole, hvor vi vil inddrage ungdomsuddannelserne, når eleverne i folkeskolen skal vurderes på deres parathed for at italesætte de problemer, de sårbare unge måtte have, oplyser Boye Skov Lauritsen.

Flere end 20.000 unge i Region Syddanmark og Region Midtjylland har siden 2009 været gennem Hold Fast-projektet, som skulle få unge frafaldstruede til at holde fast i ungdomsuddannelserne. Dertil kommer 2.500 medarbejdere, heraf langt de fleste lærere.

Det fireårige projekt har modtaget 46 millioner kroner, hvoraf halvdelen er kommet fra EU's Socialfond, mens Vækst- og Erhvervsministeriet har bidraget med 25 procent og de to regioner har betalt resten.

Yderligere oplysninger:

Projektleder **Kirsten Bach Kjeldal** 2446 1521 Pressekontakt **Anette Jorsal** 2720 1457

Med venlig hilsen 